
Pakuotės lapelis: informacija vartotojui

Wintrozen 600 mg šnypščiosios tabletės
acetilcisteinas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija. 
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Wintrozen ir kam jis vartojamas
2.	Kas žinotina prieš vartojant Wintrozen
3.	Kaip vartoti Wintrozen
4.	Galimas šalutinis poveikis
5.	Kaip laikyti Wintrozen
6.	Pakuotės turinys ir kita informacija


1.	Kas yra Wintrozen ir kam jis vartojamas

Wintrozen sudėtyje yra veikliosios medžiagos acetilcisteino, kuris priklauso gleives skystinančių vaistų grupei, naudojamų palengvinti gleivių pašalinimą iš kvėpavimo takų.

Wintrozen skirtas gleivių skystinimui ir atsikosėjimo lengvinimui sergant peršalimo sukeltu bronchitu, suaugusiems ir vyresniems kaip 14 metų paaugliams.


2. 	Kas žinotina prieš vartojant Wintrozen

Wintrozen vartoti draudžiama:
· jeigu yra alergija acetilcisteinui arba bet kuriai pagalbinei šio vaisto medžiagai (jos išvardytos 6 skyriuje).
Dėl didelio veikliosios medžiagos kiekio Wintrozen negalima vartoti vaikams ir jaunesniems kaip 14 metų paaugliams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Wintrozen, jeigu:
· atsiranda naujų odos ir gleivinės pokyčių. Labai retai gauta pranešimų apie sunkių odos reakcijų, įskaitant Stivenso-Džonsono (Stevens-Johnson) sindromo ir Lajelio (Lyell) sindromo, pasireiškimą, susijusį su acetilcisteino vartojimu. Jeigu atsiranda naujų odos ir gleivinės pokyčių, būtina nedelsiant kreiptis į gydytoją ir nutraukti acetilcisteino vartojimą;
· sergate uždegimine bronchų liga, vadinama bronchine astma. Pasireiškus kvėpavimo raumenų susitraukimui (bronchų spazmui) gydymą acetilcisteinu reikia nedelsiant nutraukti. Pasitarkite su gydytoju, jei šių sutrikimų yra buvę praeityje;
· netoleruojate histamino. Reikia vengti ilgesnio gydymo, kadangi Wintrozen daro įtaką histamino apykaitai ir gali sukelti netoleravimo požymius (pvz., galvos skausmą, nosies varvėjimą, niežėjimą);
· yra ar anksčiau buvo skrandžio ar žarnyno problemų, vadinamų skrandžio ar dvylikapirštės žarnos opomis, ypač kai kartu su Wintrozen vartojami kiti skrandžio gleivinę dirginantys vaistai.

Acetilcisteino vartojimas, ypač gydymo pradžioje, gali padidinti bronchų sekreto kiekį (bronchų sekreciją). Jeigu taip atsitinka ir pacientas negali pašalinti bronchų sekreto kosėdamas, būtina kreiptis į gydytoją, kuris parinks tinkamą būdą gleivių šalinimui (su kūno padėtimi susijęs drenažas ar išsiurbimas).

Jeigu jaučiate sieros kvapą, nesijaudinkite, nes tai yra acetilcisteino savybė ir nereiškia, kad vaistas pakito.

Laboratoriniai tyrimai. Acetilcisteinas gali daryti įtaką kai kurių kraujo ir šlapimo laboratorinių tyrimų rezultatams (kolorimetrinio salicilatų nustatymo tyrimo ir ketoninių kūnų nustatymo šlapime). Pasakykite gydytojui, kad vartojate šį vaistą, prieš atliekant tyrimus.

Kiti vaistai ir Wintrozen
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nevartokite šio vaisto, jeigu vartojate:
· vaistų nuo kosulio, nes tai gali paskatinti gleivių susikaupimą bronchuose.

Atsargiai vartokite šį vaistą ir pasakykite gydytojui, jeigu vartojate šiuos vaistus:
· aktyvintosios anglies, naudojamos gydyti virškinimo sutrikimus ar šalinti žarnyne susikaupusias dujas (meteorizmą), nes gali mažinti Wintrozen poveikį;
· geriamuosius vaistus infekcijų gydymui (antibiotikus), išskyrus lorakarbefą. Vartokite šiuos vaistus dvi valandas prieš arba po Wintrozen vartojimo;
· glicerolio trinitrato (nitroglicerino), naudojamo kai kuriems širdies sutrikimams gydyti. Šio vaisto vartojimas kartu su Wintrozen gali pasireikšti kraujo spaudimo sumažėjimas (hipotenzija) ir galvos skausmas (cefalija). Tokiu atveju, gydytojas atliks griežtą kontrolę.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Kadangi acetilcisteino vartojimo nėštumo ir žindymo laikotarpiu patirties nepakanka, vartoti Wintrozen nėštumo ir žindymo metu Jūs galite tiktai jeigu Jūsų gydytojas mano, jog šis vaistas yra neabejotinai būtinas.

Vairavimas ir mechanizmų valdymas

Wintrozen įtakos gebėjimui vairuoti ir valdyti mechanizmus neturi.

Wintrozen sudėtyje yra natrio
Kiekvienoje šio vaisto šnypščiojoje tabletėje yra 194 mg natrio (valgomosios druskos sudedamosios dalies). Tai atitinka 10 % didžiausios rekomenduojamos natrio paros normos suaugusiesiems.


3. 	Kaip vartoti Wintrozen

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiems ir vyresniems kaip 14 metų paaugliams

Rekomenduojama dozė yra 1 tabletė (600 mg) vieną kartą per parą, vakare. Jūsų gydytojas gali pakeisti vartojimo dažnį ir dozę, neviršijant 600 mg didžiausios paros dozės.

Wintrozen negali būti vartojamas ilgiau nei 5 dienas.

Vartojimo metodas
Vieną šnypščiąją tabletę ištirpinti stiklinėje vandens. 
Paruoštą tirpalą reikia išgerti per kelias minutes. 
Rekomenduojama nemaišyti Wintrozen su kitais vaistais.

Ką daryti pavartojus per didelę Wintrozen dozę
Nėra pranešta apie perdozavimo atvejus. Perdozavimo simptomai gali būti pykinimas, vėmimas ir viduriavimas.
Jei perdozavote ar nurijote šio vaisto, nedelsiant pasakykite savo gydytojui ar kreipkitės į artimiausią ligoninę.

Pamiršus pavartoti Wintrozen šnypščiųjų tablečių
Negalima vartoti dvigubos dozės norint kompensuoti praleistą dozę. 
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	 Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Gali pasireikšti šie šalutiniai poveikiai:

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· alerginė reakcija (padidėjusio jautrumo reakcija);
· galvos skausmas (cefalija);
· spengimas ausyse (tinitas);
· padidėjęs širdies ritmas (tachikardija)
· vėmimas, viduriavimas, burnos gleivinės uždegimas (stomatitas), pilvo skausmas, pykinimas;
· niežėjimas, dilgėlinė, odos bėrimas;
· veido, lūpų, liežuvio ir (arba) gerklės paburkimas, galintis sukelti rijimo ar kvėpavimo pasunkėjimą (angioneurozinė edema);
· karščiavimas;
· sumažėjęs kraujo spaudimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kvėpavimo raumenų susitraukimas (bronchų spazmas);
· dusulys (dispnėja);
· virškinimo sutrikimai (dispepsija).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sunkios alerginės reakcijos (anafilaksinis šokas, anafilaksinė/anafilaktoidinė reakcija);
· kraujavimas (hemoragija).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· veido patinimas (edema);
· bronchų užsikimšimas (obstrukcija).

Labai retai gauta pranešimų apie sunkių odos reakcijų pasireiškimą (įskaitant Stivenso-Džonsono (Stevens-Johnson) sindromą ir Lajelio (Lyell) sindromą). Jeigu atsiranda odos ar gleivinės pokyčių, nutraukite vaisto vartojimą ir pasakykite savo gydytojui.

Taip pat kreipkitės į  gydytoją, jeigu pasireiškė ilgesnis nei įprastai kraujavimo laikas (sumažėjęs kraujo plokštelių sulipimas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Sveikatos priežiūros ar farmacijos specialisto pranešimo apie įtariamą nepageidaujamą reakciją formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568.


5.	Kaip laikyti Wintrozen

Šį vaistą laikykite vaikams nepastebimoje ir nepasiekiamoje vietoje.
Tūbelę laikyti sandariai uždarytą, kad vaistas būtų apsaugotas nuo šviesos ir drėgmės.
Šio vaisto laikymui specialių temperatūros sąlygų nereikalaujama 
Ant dėžutės ir tūbelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Wintrozen sudėtis
· Veiklioji medžiaga yra acetilcisteinas: kiekvienoje šnypščiojoje tabletėje yra 600 mg acetilcisteino.
· Pagalbinės medžiagos: citrinų rūgštis, maltodekstrinas, natrio-vandenilio karbonatas, apelsinų skonio medžiaga (maltodekstrinas, gumiarabikas, askorbo rūgštis, butilhidroksianizolas (BHA), leucinas, sacharino natrio druska.

Wintrozen išvaizda ir kiekis pakuotėje
Wintrozen 600 mg šnypščiosios tabletės yra baltos spalvos, apvalios, plokščios tabletės, supakuotos į tūbeles.
Vaistas tiekiamas kartoninėje dėžutėje, kurioje yra tūbelė su 10 arba 20 šnypščiųjų tablečių.
Gali būti tiekiamos ne visų dydžių pakuotės.

Registruotojas ir gamintojas

Registruotojas
Zentiva, k.s.
U kabelovny 130
Dolní Měcholupy
102 37 Praha 10
Čekija

Gamintojas
E-Pharma Trento S.p.A.
via Provina 2
38123 Trento (TN)
Italija

Šis vaistas Europos ekonominės erdvės valstybėse narėse registruotas tokiais pavadinimais:
Portugalija: Zentorant
Vokietija: Acetylcystein Zentiva
Estija, Latvija, Lietuva: Wintrozen
Rumunija: Acetilcisteină Zentiva

Šis pakuotės lapelis paskutinį kartą peržiūrėtas 2022-04-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

